SKRIFTLIG FORESPØRGSEL E-2159/99

af Cristiana Muscardini (UEN) til Kommissionen

(24. november 1999)

Om: Beskyttelse af traditionelle kvalitetsprodukter

Brancheforeninger og producentsammenslutninger protesterer stadig oftere over formodede eller reelle forslag fra Kommissionen om at forbyde produktionen af traditionelle lokale produkter som f.eks. italiensk mozzarella eller andre former for ost, som i århundreder er blevet produceret i bestemte landdistrikter. Fænomenet synes også at vedrøre visse franske regioner med forståelige reaktioner fra de berørte producenters side. Kommissionen bedes oplyse,

1. om den kan bekræfte den formelle eksistens af sådanne forslag?

2. hvilke typer ost i bekræftende fald bliver tvunget til at forsvinde? Vil den udarbejde en oversigt opdelt efter medlemsstat?

3. om den gør sig den økonomiske og sociale skade klart, som ville blive påført producentregionerne med afskaffelsen af markedsnicher, som i mange generationer er indgået i hele dales og regioners lokale kultur?

4. om den er klar over, at forbud mod disse produkter, som i mange tilfælde udgør hele regioners image, er ensbetydende med en meningsløs ødelæggelse af små virksomheder udelukkende til fordel for industriproduktionen samt detail- og distributionsindustrien?

5. om den mener, at sådanne initiativer bidrager til at give befolkningerne et menneskeligt billede af Europa eller ikke snarere billedet af en teknokratisk og kold Europæisk Union, der er ude af trit med den almindelige borgers følelser, nedbryder mange traditioner og dermed er umenneskelig?

Svar afgivet på Kommissionens vegne af David Byrne

(5. januar 2000)

Kommissionen var ikke bekendt med de påstande, det ærede medlem henviser til.

Kommissionen har aldrig udarbejdet nogen forslag om forbud mod traditionelle oste. Den ønsker udelukkende at ændre sundhedsbestemmelserne for mælk og mejeriprodukter og navnlig at ajourføre de mikrobiologiske kriterier, der anvendes.

Med udtalelserne fra Den Videnskabelige Komité for Veterinærforanstaltninger med Henblik på Folkesundheden af 23. september 1999 samledes den videnskabelige sagkundskab på dette område på internationalt plan. Ved fastlæggelsen af specifikke mikrobiologiske kriterier for mejeriprodukter vil det kompetente udvalg blive inddraget, og udvalgets udtalelse vil kunne danne grundlag for udarbejdelsen af ajourførte bestemmelser.

Kommissionen prioriterer fødevaresikkerheden meget højt, uden at den af den grund tilsidesætter hensynet til fødevarers gastronomiske og ernæringsmæssige kvaliteter. Dens formand har i øvrigt over for Parlamentet erklæret, at dette emne pga. dets udtalte kulturelle og samfundsmæssige symbolværdi optager ham meget.

Hvad angår først og fremmest beskyttelsen af traditionelle produktionsmetoder og egnstypiske produkter, skal det nævnes, at Kommissionen siden 1992 har ført en politik til sikring af landbrugsprodukter af høj kvalitet.

Som led i gennemførelsen af Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1) udvidede Kommissionen listen over godkendte navne og betegnelser, af hvilke der nu er 526.

Hvad angår såvel antallet af berørte medlemsstater som arten af produktionsformer, viser de nye optagelser på listen, at der er en stigende interesse i at beskytte de traditionelle produktionsformer, der er knyttet til deres geografiske oprindelse.

(1) EFT L 208 af 24.7.1992.